CELEX: 32017D0887
Language: sl
Date: 2017-05-22 00:00:00
Title: Izvedbeni sklep Komisije (EU) 2017/887 z dne 22. maja 2017 o ukrepih za preprečevanje vnosa virusa slinavke in parkljevke iz Tunizije v Unijo ter o spremembi Izvedbenega sklepa (EU) 2017/675 (notificirano pod dokumentarno številko C(2017) 3221) (Besedilo velja za EGP. )

24.5.2017   
            
            
               SL
            
            
               Uradni list Evropske unije
            
            
               L 135/25
            
         IZVEDBENI SKLEP KOMISIJE (EU) 2017/887
   z dne 22. maja 2017
   o ukrepih za preprečevanje vnosa virusa slinavke in parkljevke iz Tunizije v Unijo ter o spremembi Izvedbenega sklepa (EU) 2017/675
   
      
         (notificirano pod dokumentarno številko C(2017) 3221)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), ter zlasti člena 18(6) Direktive,
   ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(5) Direktive,
   ob upoštevanju naslednjega:
   
               (1)
            
            
               Direktiva Sveta 91/496/EGS določa načela za veterinarske preglede živali, ki vstopajo v Unijo iz tretjih držav. Določa ukrepe, ki jih lahko sprejme Komisija, če se na ozemlju tretje države pojavi ali se nanj razširi bolezen, ki lahko pomeni resno tveganje za zdravje živali ali javno zdravje.
            
         
               (2)
            
            
               Direktiva 97/78/ES določa načela za veterinarske preglede proizvodov, ki vstopajo v Unijo iz tretjih držav. Določa ukrepe, ki jih lahko sprejme Komisija, če se na ozemlju tretje države pojavi ali se nanj razširi bolezen, ki lahko pomeni resno tveganje za zdravje živali ali javno zdravje.
            
         
               (3)
            
            
               Slinavka in parkljevka je ena od najbolj nalezljivih bolezni goveda, ovc, koz in prašičev. Virus, ki povzroča bolezen, se lahko hitro širi, zlasti prek proizvodov, pridobljenih od okuženih živali, in kontaminiranih neživih predmetov, vključno s prevoznimi sredstvi, kot so vozila za prevoz živine. Virus je lahko v kontaminiranem okolju zunaj živali gostiteljice prisoten tudi več tednov, odvisno od temperature.
            
         
               (4)
            
            
               Z Izvedbenim sklepom Komisije (EU) 2017/675 (3), sprejetim po izbruhih slinavke in parkljevke v Alžiriji, so bili sprejeti zaščitni ukrepi na ravni Unije, pri katerih se upoštevajo preživetje virusa slinavke in parkljevke v okolju in možne poti prenosa navedenega virusa.
            
         
               (5)
            
            
               S temi ukrepi se je zagotovilo ustrezno čiščenje in razkuževanje vozil in plovil za prevoz živine, ki iz Alžirije vstopajo na ozemlje Unije bodisi neposredno bodisi po tranzitu prek Maroka ali Tunizije, saj je to najustreznejši način za zmanjšanje tveganja hitrega prenosa virusa na velike razdalje.
            
         
               (6)
            
            
               Tunizija je 28. aprila 2017 obvestila o potrditvi izbruha slinavke in parkljevke serotipa A na svojem ozemlju. Zaščitni ukrepi, ki so se uporabili za Alžirijo, bi se torej morali uporabiti tudi za Tunizijo.
            
         
               (7)
            
            
               Ti ukrepi bi morali veljati za vsako vozilo za prevoz živine iz Alžirije in Tunizije, tudi če pridejo na ozemlje Unije po tranzitu prek katere koli tretje države.
            
         
               (8)
            
            
               Izvedbeni sklep (EU) 2017/675 bi bilo treba ustrezno spremeniti.
            
         
               (9)
            
            
               Ukrepi iz tega sklepa bi se morali uporabljati tako dolgo, kot je potrebno, da se opravi popolna ocena razvoja slinavke in parkljevke na prizadetih območjih.
            
         
               (10)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Izvedbeni sklep (EU) 2017/675 se spremeni:
   
               1.
            
            
               naslov se nadomesti z naslednjim:
               „o ukrepih za preprečevanje vnosa virusa slinavke in parkljevke iz Alžirije in Tunizije v Unijo“;
            
         
               2.
            
            
               v členu 2(1) in členu 3(1) se besedilo:
               „iz Alžirije, bodisi neposredno bodisi po tranzitu prek Maroka ali Tunizije“
               nadomesti z naslednjim:
               „iz Alžirije in Tunizije, bodisi neposredno bodisi po tranzitu prek katere koli tretje države“;
            
         
               3.
            
            
               v členu 3(2) in členu 4 se beseda „Alžirijo“ oziroma „Alžirije“ nadomesti z „Alžirijo in Tunizijo“ oziroma „Alžirije in Tunizije“;
            
         
               4.
            
            
               v naslovu Priloge I in naslovu Priloge II se besedilo:
               „iz Alžirije in iz Alžirije po tranzitu prek Maroka ali Tunizije“
               nadomesti z naslednjim:
               „iz Alžirije in Tunizije, bodisi neposredno bodisi po tranzitu prek katere koli tretje države“.
            
         Člen 2
   Ta sklep je naslovljen na države članice.
   
      V Bruslju, 22. maja 2017
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 268, 24.9.1991, str. 56.
   
      (2)  UL L 24, 30.1.1998, str. 9.
   
      (3)  Izvedbeni sklep Komisije (EU) 2017/675 z dne 7. aprila 2017 o ukrepih za preprečevanje vnosa virusa slinavke in parkljevke iz Alžirije v Unijo (UL L 97, 8.4.2017, str. 31).